Kgohlano e se e le ngata hara batho. Ena ha se ntho e ntjha hobane le mehleng ya morena Moshweshwe, merabe e ne e futuhelana, batho ba bolawa ka sehloho. Matlo a bona a ne a tjheswa, mehlape e hapjwe, bana mmoho le basadi ba pholohe ka mohau wa sera feela. Mehleng ena maemo ha a sa le mabe jwalo ka pele empa kgohlano e ntse e le ngata. Sesosa sa yona ke lenyatso kapa hona ho ikgohomosa hara batho. Ho bonolo ho utlwa motho a tlola hara batho, a ithorise ka lefeela la mafeela. Ke ye ke utlwe bohloko ha sena se etsahala hobane ho ya ka nna, boitshwaro bo jwalo ha bo hlokahale hara batho ba phelang mmoho. Ke hlajwa ke dihlong ha ke hopola ka moo le nna ke neng ke tshwaeditswe ke feberu ena e nyonyehang. Ke ka baka lona lena ke yeng ke leke ho hlokomedisa batho hore bophelo bo ka ba monate ha bohle re ka utlwana. Hlompho ke yona e ka re lokollang mathateng a re aparetseng lefatsheng lena ka bophara.